
Alkotás és öngyilkosság – Egzisztencialista témák Dazai Osamu Ningen Shikkaku (No longer human) című művében

Kulcsszavak: egzisztencializmus; Dazai Osamu; öngyilkosság; Kierkegaard; nihilizmus
A dolgozatom témája a nyugati egzisztencialista filozófiának a megjelenési formái Dazai Osamu: Ningen Shikkaku (No longer human) című művében. Először a regényben megjelenő egzisztencialista válaszkeresést elemzem részletesebben a nyugati filozófiával összevetve, kifejezetten a két felmerülő lehetséges „választ”: az alkotást és az öngyilkosságot; majd pedig a regénnyel szemben felmerülő vádakra reflektálok: az első az az öngyilkosságnak a propagálása, a második az egyfajta nihilista életszemléletnek a győzelme. Ezek kettőse szorosan összekapcsolódik azzal, hogy a nyugati kontextusban miért egzisztencialista regényként szokták számontartani a művet. Ezen értelmezésnek a kritikájával úgy gondolom abba is sikerül jobban bele látnunk, hogy milyen szerepe van az egzisztencializmusnak a műben, hogyan is értendő ez a No longer human esetében, és pontosan milyen fajta egzisztencialista elképzeléseket fedezhetünk fel benne. A vizsgálódásaink végére úgy gondolom nem csak a regény értelmezésének egy másfajta aspektusát láthatjuk, hanem ami még fontosabb, egy másfajta egzisztencialista álláspontot is kiolvashatunk belőle.



